हादर नाङै कर’ना जिउसानि नैथि खेब सनदेरनायनि थाखाय गोबां हादरसाजों लोगोसे जोंनि आसाम हादरसायावबो सानस्लाबनो हास’यै गिख्रंथाव थासारि सोमजिनाया रांखान्थिनि आंखाल फारसे थांगोन बादि नुहुरो । कर’ना जिउसानि सनदेरनायखौ होबथानो थाखाय हादरसायाव लकडाउन जानो थांनायनि फारसे गासैबोयावनो सोमजिनाय गाज्रि थासारिया हादरसाखौ बांसिन उनफिननानै थांगोन बादिखौ नुहुरो। बे थासारिनि थाखाय सरजाब जायै खोन्दोआव होनाय आरो गोबां रोखोमनि रांखान्थियारिनि थाखाय खामानि-दामानिनि मावनाय 27 लाखसो सुबुङा खामानि मावनाय आरो जिउखांनायनि जेंनायाव मोगा-मोगि जानो हागौखौ नुहुरो। हादरसा सोरखारा सिगां लकडाउन होनायनि जाहोनाव रांखान्थि भाबै मोगा-मोगि जानांनाय खहाखौ सुफुंनो रोंगौथि गोनां सुबुंनि जोहै सुजुनाय फोरमायथिनि बोसोनखौ मावफुंनायनि सिगां बिसायख’थिखौ नोजोर होनानै बेनिफिसारि सोरजिनानै जाथावै बिथांखिसो आजावनाय जादों। थारैनो गोबां खोन्दोयाव खामानि मावनायफोरा गाव हारसिं सोलिनाय राहानि थाखाय सिगांनि लकडाउना गाज्रि हालोद खालामनानै गालांनायनि उनाव रांखान्थियारियाव एसे बिबांनि मोजां जाबोदोंमोनब्लाबो फिन लकडाउन फोसावगोन बादि थासारिनि जाहोनाव आसामनि रांखान्थियारि हालोदा लासै-लासै गाहायाव थांगोनखौ नुहुरो । फोरमायनांगोनदि सिगांनि लकडाउन होनायनि जाहोनाव आसामनि रांखान्थियारिनि सायाव गोहोम गोग्लैथाव आयदानि सोमोन्दै एस आइ टि आयगा गथायनाय लिरबिदांनि बोसोनथिखौ हादरसा सोरखारा मावफुंनायनि उल्थायै नाथ्रोदनानैसो दोन्दों होननानै मिथिनाय जादों। आयगनि बोसोनथिफोरखौ मावफुंनायनि उल्थायै बिधान सभा बिसायख’थिखौ नोजोर होनानै बिनिफिसारि सोरजि होनाय गोबां जौगालु बिथांखिखौसो मावफुंदों होननानै अजद सिखांदों । एस आइ टि आयगा सिगांनि लकडाउन होनायनि जाहोनाव गोबां खोन्दोयाव खामानि मावहैनाय आसामनि 110 लाखसो सुबुंफोरनि गेजेराव 67 लाख सुबुंफोरनो खामानि होनाय आरो जिउखांनायाव एफा-एनै अनजिमाया गोहोम गोग्लैदोंमोन होननानै लिरबिदाङाव फोरमायदोंमोन। लकडाउन होनायनि जाहोनाव सोमजिनाय थासारिया एसे मोजाङाव फैहांदोंमोनल’ । नाथाय कर’नानि थाखाय फिन लकडाउन होथाव थासारि सोमजिनायनि जाहोनाव गोबां खोन्दोयाव खामानि मावनाय सुबुंफोरनि जिउखांनायाव गाज्रि गोहोम गोग्लैनायाव खामानि मोनै सुबुंनि अनजिमाया गोबां बांनो हागौखौ नुहुरो। फोरमायनांगोनदि सिगांनि लकडाउन होनायनि जाहोनाव हादरनि गुबुन हादरसायाव गोबां खामानि मावहैनाय सा 1,73,363 सुबुंफोरा आसामाव गिदिंबोफिननो गोनां जादोंमोन होननानै मिथिनाय जादों। जायनि जाहोनाव आसामथिं रां फैगोना बन्द जानो गोनां जादों। थासारिया एसे मोजां जाबोयोब्ला एसे बिबांनि सुबुंफोरा सिगांनि खामानिनि जायगासिम थांफिनदोंमोनब्लाबो कर’ना जिउसाया फिन गिलु-बालु महर लानायनि थाखाय बै सुबुंफोरा फिन गावबा गावनि आंगो नसिम फैफिनदों। जायनि थाखाय रां फैगोनखौ साननो हाया जादों। जथाय नङै खोन्दोयाव खामानि मावहैनाय गोबां रोखोमनि रांखान्थियारि खामानि-दामानिनि जोहै गावनो हाबनानै थानाय सुबुंफोरा लकडाउननि थाखाय गोबां खहा जागोनखौ एस आइ टि आयगा 10-15 % सिम खामानि मोननायखौ खमायगोन होननानै फोरमायखादोंमोन। थामहिनबा 15 लाखसोनिफ्राय 27 लाख सुबुंफोरा खामानि मोननाय आरो जिउखांनायनि जेंनायाव मोगा-मोगि जागोन होननानै सानखादोंमोन एस आइ टि आयगा। कर’ना जिउसानि थाखाय सिगांनि बादि लकडाउन जायाब्ला सोरखारा लानो हाथावथाव सांग्रांथियारि राहानि थाखाय गासैबो खोन्दोयाव आलैस्रो गोग्लै बोनाया जथाय नङै खोन्दोयाव खामानि मावग्राफोराजे गोबां खहा जागोननि मोगा-मोगि जानायनि थासारि जानो हागौ बे बाथ्राखौ फोरमाय खादोंमोन आयगनि लिरबिदाङाव। दा बिदि थासारिनिफ्राय रैखा मोननो सोरखारा माबा राहा लागोनना लाया बेखौ नेनानै थाथ’नांसिगोन। जियानो जाया मानो कर’ना जिउसानि नैथि खेब सनदेरनायनि थाखाय हादराव सोमजिनाय गिलु-बालु थासारिनिफ्राय रैखा मोननो खुगायाव मास्क लानाय, सेनिटाइजार लानाय, साबोनजों मोजाङै आखाय सुनाय आरो सुबुंनि थुबुराव थाङाबालानो थानायनि अनगायै गुबुन राहा गोयैखौ नुहुरा। दा जों हादरसानि साफ्रोमबो सुबुंफोरा सोरखारनि नेम-खान्थि होनायखौ फालिनानै कर’ना जिउसानि नैथि खेब सनदेरनाय जानायनिफ्राय गोजानाव थानो नाजानांगौ।